Številka: 35409-345/2020-2550-6

Datum: 1. 2. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 40. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20), 110. In 119. člena Zakona o urejanju prostora (ZUreP-2) (Uradni list RS, št. 61/17), prvega odstavka 101. a člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20) in 145. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10 in 82/13) v upravni zadevi določitve planov, za katere je treba izvesti postopek celovite presoje njihovih vplivov na okolje, za Občinski podrobni prostorski načrt za sanacijo Loke vzhod, pripravljavcu plana, Občini Sevnica, Glavni trg 1, 8290 Sevnica, ki ga zastopa podjetje DEMIDA ARHITEKTURA d.o.o., Prešernova ulica 1, 8290 Sevnica, naslednjo

# ODLOČBO

1. V postopku priprave Občinskega podrobnega prostorskega načrta za sanacijo Loke vzhod ni treba izvesti celovite presoje vplivov na okolje.
2. V postopku priprave Občinskega podrobnega prostorskega načrta za sanacijo Loke vzhod ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pripravljavec plana, Občina Sevnica, Glavni trg 1, 8290 Sevnica, ki ga zastopa podjetje DEMIDA ARHITEKTURA d.o.o., Prešernova ulica 1, 8290 Sevnica, je na Ministrstvo za okolje in prostor (v nadaljnjem besedilu Ministrstvo) podal vlogo št. OPPN 26/2020, z dne 18. 12. 2020, prejeto dne 22. 12. 2020, za izdajo odločitve o obveznosti izvedbe celovite presoje vplivov na okolje za Občinski podrobni prostorski načrt za sanacijo Loke vzhod (v nadaljnjem besedilu: OPPN). Vlogo je dopolnil dne 24. 12. 2020.

Vlogi in njeni dopolnitvi je bila priložena naslednja dokumentacija:

- mnenje Zavoda za gozdove Slovenije, št. 350-24/2020-2;

- mnenje Ministrstva za kulturo, št. 35012-178/2020/4;

- mnenje Ministrstva za zdravje s prilogo št. 354-288/2020-2 (256);

- mnenje Direkcije RS za vode, št. 35021-110/2020-2;

- mnenje Zavoda RS za varstvo narave, št. 1-III-826/3-O-20/LS;

- Pooblastilo št. 021-0001/2020, z dne 6. 11. 2020;

- Sklep o postopku priprave Odloka o občinskem podrobnem prostorskem načrtu za sanacijo Loke vzhod (OPPN 46-05), Uradni list RS, št. 168/20 , z dne 20. 11. 2020;

- Izhodišča in pobuda za pripravo OPPN 46-05 – Sanacija Loke vzhod – dopolnitev (DEMIDA ARHITEKTURA d.o.o., december 2020)

Gradivo je bilo objavljeno tudi na [spletni strani Občine Sevnica](https://www.obcina-sevnica.si/informacija/uradne-objave).

Po 40. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20, v nadaljevanju ZVO-1) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-1 v drugem odstavku 40. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 51. člena ZVO-1 ali, če je zanj zahtevana presoja sprejemljivosti po predpisih o ohranjanju narave. ZVO-1 v tretjem odstavku 40. člena določa, da se celovita presoja vplivov na okolje izvede tudi za drug plan, če ministrstvo oceni, da bi njegova izvedba lahko pomembneje vplivala na okolje.

Po 119. členu Zakona o urejanju prostora (Uradni list RS, št. 61/17-ZUreP-2; v nadaljnjem besedilu: ZUreP-2), se za postopek priprave in sprejetja OPPN smiselno uporabljajo določbe, ki veljajo za postopek priprave in sprejetja OPN.

Na ugotovitveni postopek o obveznosti izvedbe celovite presoje vplivov na okolje za OPN se nanašajo določbe tretjega in četrtega odstavka 110. člena ZUreP-2.

Skladno s tretjim odstavkom 110. člena ZUreP-2 občina pozove državne nosilce urejanja prostora, ki sodelujejo v postopku celovite presoje vplivov na okolje, da v 30 dneh podajo mnenje o verjetnosti pomembnejših vplivov izvedbe OPN na okolje.

Skladno s četrtim odstavkom 110. člena ZUreP-2 ministrstvo, pristojno za okolje, na podlagi mnenj državnih nosilcev urejanja prostora iz prejšnjega odstavka, v 21 dneh odloči, ali je za OPN ali njegovo spremembo treba izvesti celovito presojo vplivov na okolje.

Po določilu drugega odstavka 51. člena ZVO-1 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20; v nadaljevanju: Uredba).

Ministrstvo je gradivo preučilo in ugotovilo, da se z OPPN načrtuje sanacija območja, namenjenega površinam podeželskega naselja (SK). Območje obsega enoto urejanja prostora LZ 26 z zemljišči in deli zemljišč s parcelnimi št. 466/2, 463, 466/1, \*171, 467/2, \*76/1, 467/3, 457/8, 457/1, \*180, 461, 458/1, 81, 457/3, 82/2, 82/1, 84/3, \*20/2, 85, \*21, 86, 830/1, vse k.o. Loka pri Zidanem Mostu, v skupni izmeri približno 2 ha. Na območju so 4 obstoječe domačije s stanovanjskimi in pomožnimi gospodarskimi objekti. Z OPPN se določijo vrste objektov in dejavnosti, parcelacija, pogoji za gradnjo in oblikovanje objektov, lega in velikost objektov, pogoji za gradnjo gospodarske javne infrastrukture. Z OPPN se na parceli GP 1 načrtuje gradnja stanovanjske hiše K+P+M z delno vkopano kletno etažo. Gradbena parcela je priključena na vodovodno omrežje, za ravnanje z odpadnimi vodami se predvidi gradnja male komunalne čistilne naprave, izvede se priključek na obstoječe elektroenergetsko omrežje. Dostop do gradbene parcele je predviden preko dovozne poti in javne poti št. 973 872, ki se priključi na regionalno cesto R3 679/1192 Radeče-Breg.

Ministrstvo na podlagi podatkov iz predloženega gradiva ugotavlja, da se z OPPN ne umeščajo posegi, za katere bi bilo treba izvesti presojo vplivov na okolje po določbah 51. člena ZVO-1.

Na podlagi 101. člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20; v nadaljevanju ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

V postopku je Zavod RS za varstvo narave (v nadaljnjem besedilu ZRSVN) podal mnenje, št. 1-III-826/3-O-20/LS, z dne 23. 12. 2020, v katerem je navedel, da območje OPPN leži izven zavarovanih območij in območij Natura 2000 ter izven območja neposrednega ali daljinskega vpliva nanje. ZRSVN zato meni, da za OPPN ni treba izvesti presoje sprejemljivosti vplivov izvedbe planov in posegov na varovana območja, kot to določa 101. člen ZON.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje po določilu tretjega odstavka 40. člena ZVO-1 in skladno z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Skladno s 3. členom Uredbe o merilih je v postopku prejelo mnenja Ministrstva za kulturo, Zavoda za gozdove Slovenije, Direkcije RS za vode, Ministrstva za zdravje in Zavoda RS za varstvo narave.

Zavod RS za varstvo narave je v mnenju, št. 1-III-826/3-O-20/LS, z dne 23. 12. 2020, ugotovil, da OPPN leži izven območij naravnih vrednot in območij, pomembnih za ohranjanje biotske raznovrstnosti, zato meni, da verjetno ne bo pomembno vplival nanje.

Ministrstvo za kulturo je v mnenju, št. 350-24/2020-2, z dne 23. 11. 2020, ugotovilo, da OPPN sega na območje enote kulturne dediščine, vpisane v register nepremične kulturne dediščine, Loka pri Zidanem Mostu – Loško-Račiško polje (EŠD 22621). Glede na načrtovane ureditve in prikazane rešitve ter varstveni režim in stanje dediščine na območju urejanja in presoje vpliva, Ministrstvo za kulturo meni, da je verjetnosti pomembnejših vplivov OPPN na kulturno dediščino majhna. Ustrezno varstvo kulturne dediščine bo zagotovljeno s smernicami in mnenji v postopku priprave OPPN.

Zavod za gozdove Slovenije je v mnenju, št. 350-24/2020-2, z dne 19. 11. 2020, navedel, da OPPN ne bo imel pomembnejših vplivov na okolje z vidika gozdarstva in lovstva.

Ministrstvo za zdravje je posredovalo mnenje Nacionalnega inštituta za javno zdravje (v nadaljnjem besedilu NIJZ), št. 354-288/2020-2 (256), z dne 11. 12. 2020, s katerim soglaša. Iz mnenja je razvidno, da bi OPPN lahko povzročil povečanje onesnaženosti zraka zaradi prometa in ogrevanja ter izvajanja gradbenih del, povečanje hrupa zaradi prometa, nastanek komunalnih in onesnaženih padavinskih odpadnih voda ter onesnaženje tal z nevarnimi snovmi, zlasti v času gradnje. NIJZ meni, da glede na značilnost posegov, značilnost vplivov ter pomen in ranljivost območij, ki bodo verjetno prizadeta, spremembe posameznih sestavin okolja zaradi izvedbe OPPN ne bodo tolikšne, da bi pomembneje vplivale na zdravje in počutje ljudi.

Direkcija RS za vode je podala mnenje, št. 35021-110/2020-2, z dne 22. 12. 2020, v katerem je navedla, da OPPN verjetno ne bo pomembneje vplival na okolje z vidika upravljanja z vodami.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo, da:

- se z OPPN načrtuje gradnja stanovanjske hiše z ureditvijo zelenih površin, dostopne poti in pripadajoče gospodarske javne infrastrukture;

- se z OPPN ne spreminja namenska raba prostora;

- z OPPN načrtovane ureditve na podlagi javno dostopnih podatkov (vir: Atlas okolja, Agencija RS za okolje) ne segajo v naravne vrednote, ekološko pomembna območja ter na vodovarstvena in poplavna območja;

- OPPN ne sega na območja kmetijskih in gozdnih zemljišč;

- OPPN sega na območje kulturne dediščine - kulturne krajine Loško-Račiškega polja (EŠD 22621), vendar prostorska ureditev leži na skrajnem robu območja dediščine, zato ni pričakovati pomembnejših vplivov;

- se z OPPN ne bodo načrtovale ureditve, ki bi lahko same ali v povezavi z drugimi ureditvami pomembno vplivale na okolje ali zdravje ljudi.

Upoštevajoč merila iz 2. člena Uredbe o merilih in mnenj iz 3. člena te uredbe je ministrstvo ocenilo, da OPPN ne bo pomembno vplival na okolje in zanj ni treba izvesti celovite presoje vplivov na okolje.

Po pregledu vseh prejetih gradiv in mnenj je ministrstvo ugotovilo, da v postopku priprave in sprejemanja OPPN ni treba izvesti celovite presoje vplivov na okolje po 40. členu ZVO-1, zato je odločilo, kot izhaja iz izreka te odločbe.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodila:

Mojca Lenardič mag. Vesna Kolar Planinšič

Podsekretarka Vodja Sektorja za

strateško presojo vplivov na okolje

Vročiti:

- DEMIDA ARHITEKTURA d.o.o., Prešernova ulica 1, 8290 Sevnica,

V vednost (elektronsko):

- Občina Sevnica, [obcina.sevnica@siol.net](mailto:obcina.sevnica@siol.net)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Zavod za gozdove Slovenije, OE Brežice, [OEBrezice@zgs.si](mailto:OEBrezice@zgs.si)

- Direkcija RS za vode, Sektor območja spodnje Save, [gp.drsv-nm@gov.si](mailto:gp.drsv-nm@gov.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Zavod RS za varstvo narave, OE Celje, [zrsvn.oece@zrsvn.si](mailto:zrsvn.oece@zrsvn.si)